b'\n_START_ARTICLE_\nGeorge M. Cohan\n_START_PARAGRAPH_\nGeorge Michael Cohan (3. hein\xc3\xa4kuuta 1878 Providence \xe2\x80\x93 5. marraskuuta 1942 New York) oli yhdysvaltalainen teatterimusiikin s\xc3\xa4velt\xc3\xa4j\xc3\xa4, n\xc3\xa4yttelij\xc3\xa4 ja tuottaja._NEWLINE_Cohanin molemmat vanhemmat olivat vaudeville-n\xc3\xa4yttelij\xc3\xb6it\xc3\xa4, ja h\xc3\xa4n aloitti n\xc3\xa4yttelij\xc3\xa4nuransa jo lapsena esiintym\xc3\xa4ll\xc3\xa4 vanhempiensa ja sisarensa Josephinen kanssa nimell\xc3\xa4 The Four Cohans (suom. Nelj\xc3\xa4 Cohania)._NEWLINE_Vuonna 1904 Cohan aloitti pitk\xc3\xa4n yhteisty\xc3\xb6n k\xc3\xa4sikirjoittaja Sam Harrisin kanssa. Heid\xc3\xa4n ensimm\xc3\xa4inen tuotantonsa oli Little Johnny Jones, jossa Cohan n\xc3\xa4ytteli. N\xc3\xa4ytelm\xc3\xa4st\xc3\xa4 tuli menestys ja sen kappaleista \xe2\x80\x9dYankee Doodle Boy\xe2\x80\x9d ja \xe2\x80\x9dGive My Regards to Broadway\xe2\x80\x9d nousivat hiteiksi. Cohan ja Harris ohjasivat ja tuottivat lukuisia n\xc3\xa4ytelmi\xc3\xa4 Broadwaylla. Heid\xc3\xa4n yhteisty\xc3\xb6ns\xc3\xa4 jatkui vuoteen 1919 asti._NEWLINE_Cohanin s\xc3\xa4vellys \xe2\x80\x9dOver There\xe2\x80\x9d nousi kansalliseen suosioon vuonna 1917 Yhdysvaltojen liitytty\xc3\xa4 ensimm\xc3\xa4iseen maailmansotaan. Yhdysvaltain kongressi my\xc3\xb6nsi Cohanille mitalin kappaleen s\xc3\xa4velt\xc3\xa4misest\xc3\xa4 vuonna 1936._NEWLINE_Cohanin suosio k\xc3\xa4\xc3\xa4ntyi 1920-luvulle tultaessa laskuun, mutta h\xc3\xa4n jatkoi n\xc3\xa4ytelmien kirjoittamista vuoteen 1928 asti. Yhteens\xc3\xa4 h\xc3\xa4n osallistui urallaan yli 40 n\xc3\xa4ytelm\xc3\xa4n tekemiseen joko tuottajana, ohjaajana, k\xc3\xa4sikirjoittajana tai n\xc3\xa4yttelij\xc3\xa4n\xc3\xa4. H\xc3\xa4n n\xc3\xa4ytteli 1930-luvulla my\xc3\xb6s elokuvissa._NEWLINE_Cohan kuoli New Yorkissa marraskuussa 1942. Samana vuonna ilmestyi h\xc3\xa4nen el\xc3\xa4m\xc3\xa4st\xc3\xa4\xc3\xa4n kertova elokuva Yankee Doodle Dandy, jossa Cohania esitti James Cagney._NEWLINE_New Yorkin Times Squarelle pystytettiin vuonna 1959 pronssinen Cohanin n\xc3\xa4k\xc3\xb6ispatsas.'